आर्थिक अनिश्चितता, स्वास्थ्य समस्याएं और रिश्तों की जटिलताएं इस नए जमाने की सबसे बड़ी चुनौतियां है। कमाल की बात है कि महिलाओं में स्वाभाविक रूप से ही इनसे निपटने की काबिलयत है।
आर्थिक अनिश्चितता: पैसा सही जगह लगाने में माहिर, प्रेरित करने में भी
पैसे का सही निवेश : बार्कले वैल्थ एंड लेडबरी रिसर्च ने एक अध्ययन में पता लगाया है कि महिला निवेशकों को उनके निवेश पर पुरुषों की तुलना में अधिक रिटर्न मिलता है। वजह यह है कि टेस्टोस्टेरॉन हॉर्मोन के कारण पुरुष गैर-जरूरी जोखिम ले लेते हैं और नुकसान हो जाता है। इसी तरह मेरिल लिंट की एक स्टडी में कहा गया है कि महिलाएं अपने गलत निवेश को पुरुषों की तुलना में जल्दी बेच देती हैं।
एक वक्त में कई काम : महिला मस्तिष्क कई तरह की सूचनाओं को एक साथ प्रोसेस कर सकता है। मल्टीटास्किंग की यह क्षमता उस दुनिया के बिल्कुल अनुुकूल है, जो लगातार ज्यादा और ज्यादा की मांग करती है। जाहिर है यह खूबी किसी आर्थिक संकट में अपना व्यवसाय खड़ा करने में बहुत उपयोगी साबित हो सकती है।
हुनर निखारने में रुचि: महिलाएं नई चीजें सीखने और व्यक्तिगत हुनर निखारने और उन्हें सुधारने के तरीके में बहुत रुचि लेती हैं। यह उन्हें विपरीत स्थितियों से निपटने के लगातार अनुकूल बनाता है। वे बेहतर फैसले लेती हैं और निर्णय लेते समय दूसरों पर अधिक विचार करती हैं। वे स्वाभाविक चीयर लीडर होती हैं और दूसरों को कौन-सी बातें प्रेरित करती हैं, यह जानने में गहरी रुचि रखती हैं। विपरीत स्थिति में पति व अन्य सदस्यों को सही दिशा देने व प्रेरित करने में यह गुण बहुत काम आता है।
सबसे बड़ा गुण इंट्यूशन : अपनी किसी नई चीज को फेसबुक व ट्विटर से प्रचार की बात हो या कोई और तरीका, महिलाएं जानती हैं कि कब कौन-सी एक्शन लेनी है। वे किसी आइडिया पर सिर्फ फोकस ही नहीं करतीं बल्कि कदम भी उठाती हैं। अपने लक्ष्य की दिशा में किसी से मदद मांगने में उन्हें कोई संकोच नहीं होता। महिला मस्तिष्क में कॉर्पस कैलोज़म का प्लेनियम बड़ा होता है, जिससे दिमाग के बाएं व दाएं हिस्से में बेहतर तालमेल होता है। इससे ही महिलाओं की इंट्यूशन की क्षमता पैदा होती है। पूरे दिमाग के एक साथ काम करने से हर तरह की क्षमता का इस्तेमाल होता है। आर्थिक फैसलों में यह क्षमता बहुत काम की है।
रिसर्च : इंटरनेशनल जर्नल ऑफ बिज़नेस गवर्नेंस एंड एथिक्स के मुताबिक महिलाएं बेहतर लीडर होती हैं और फैसले लेने में दूसरों का ध्यान रखती हैं।
स्वास्थ्य समस्याएं: तनाव को झेलने व रोगों से लड़ने की अधिक क्षमता
तनाव से निपटने के काबिल : जॉब इंटरव्यू का तनाव हो या किसी अन्य चीज का, महिलाएं पुरुषों की तुलना में तनाव से निपटने में कहीं बेहतर होती हैं। वेस्टर्न ओंटेरियो यूनिवर्सिटी के शोधकर्ताओं ने पाया कि महिलाओं के मस्तिष्क में अधिक ऑक्सिटोसिन निकलता है, जिसके कारण वे मुश्किल स्थितियों में भी शांत बनी रहती हैं। चोट लगने पर महिला मस्तिष्क, पुरुषों की तुलना में जल्दी ठीक हो जाता है।
बीमारी से लड़ने की ताकत: महिलाओं में दो एक्स क्रोमोजोम पाए जाते हैं, जबकि पुरुषों में एक एक्स व दूसरा वाय क्रोमोजोम या गुणसूत्र होता है। महिलाएं एक्स क्रोमोजोम से जुड़ीं हिमोफिलिया जैसी कई बीमारियों से बच जाती हैं, क्योंकि एक में बीमारी जुड़ी होने पर दूसरा एक्स क्रोमोजोम बीमारी के असर को दबा देता है।
लंबी उम्र : पुरुषों की तुलना में महिलाएं औसतन चार से आठ साल अधिक जिंदगी जीती हैं। इसका ठीक कारण तो पता नहीं लेकिन, मजबूत सामाजिक रिश्ते बनाने की क्षमता होने से दिल के रोगों की जोखिम भी कम होता है,जो लंबी उम्र की बड़ी वजह है। उन्हें दिल के रोगों में भी अटैक आने का जोखिम भी खासतौर पर कम होता है। पुरुषों की तुलना में महिलाओं को सिर व गले का कैंसर होने की जोखिम आधी ही होती है, क्योंकि वे तम्बाकू व शराब जैसे व्यसनों की शिकार नहीं होतीं।
दर्द सहने की क्षमता : माना यह जाता है कि पुरुष अविचलित दृढ़ता के साथ किसी भी तरह के दर्द को सहन कर लेते हैं और महिलाएं हर तरह के दर्द के प्रति अधिक संवेदनशील होती हैं। हालांकि, रिसर्च के नतीजे से ठीक इसके उलट हैं। कई शोधों से पता चला है कि महिलाओं में दर्द व तकलीफ झेलने की क्षमता अधिक होती है। प्राकृतिक रूप से भी यह ठीक लगता है, क्योंकि उन्हें बच्चे को जन्म देते समय भीषण प्रसव पीड़ा से गुजरना पड़ता है।
अच्छा कॉलेस्ट्रॉल अधिक : महिलाओं में अधिक एस्ट्रोजन हार्मोन धमनियों में चर्बी न जमने देने वाला एचडीएल कॉलेस्ट्रॉल अधिक होता है। यह महिला की लंबे समय तक विभिन्न बीमारियों से रक्षा करता है।
रिसर्च : मैकगिल यूनिवर्सिटी के रिसर्च सेंटर के शोध के मुताबिक अधिक एस्ट्रोजन हार्मोन के कारण महिलाओं की रोग प्रतिरोधक क्षमता अधिक होती है।
रिश्तों की जटिलताएं: सवालों की बौछार से रिश्तों का इतिहास जानने की कला
उलझनें सुलझाने में विशेषज्ञ : रिश्तों को लेकर कोई भी समस्या हो, किसी भी महिला से राय लीजिए। प्रश्नों की बौछार हो जाएगी और मिनटों में रिश्ते का पूरा इतिहास उसे पता चल जाएगा। अाप जिसकी बात कर रहे हैं, उससे मिले बगैर वह उसके दिमाग में पैठकर उसके इरादे, इच्छाएं और छलावों का पता लगा लेगी। अापको आपकी सबसे तकलीफदेह दुविधा का जवाब मिनटों में मिल जाएगा। फिर जगह कोई भी हो किराना सामान खरीदते हुए, लिफ्ट में जाते हुए या फोन पर। सलाह हाजिर है।
बातचीत की कला में माहिर : महिलाएं जानती हैं कि लोगों से कैसे बात की जाती है। वे सहेलियों, रिश्तेदारों, बस ड्राइवर, कुत्तों-बिल्लियों और यहां तक की खुद से भी बातें कर सकती हैं। पुरुष जब तक जरूरी न हो बहुत ही कम मौकों पर बात करते हैं। बोलते समय उनका ध्यान अन्य चीजों पर नहीं भटकता, क्योंकि वे जानती हैं कि संवाद साधना मानवीय रिश्तों का अहम हिस्सा है।
बेहतर याददाश्त : इंग्लैंड की एस्टन यूनिवर्सिटी में हुए शोध में पता चला कि महिलाएं पुरुषों की तुलना में चीजों को याद रखने में बेहतर होती हैं। सीखने के 2 मिनट, 15 मिनट और 24 घंटे बाद तक के परीक्षण में उनकी याददाश्त गजब की पाई गई। मायो क्लिनिक की रिसर्च में पता चला कि महिला-पुरुष की याददाश्त का यह फर्क उम्र के साथ और बढ़ता जाता है यानी पुरुषों की याददाश्त कम होती जाती है। याददाश्त अच्छी होने से उन्हें मित्रों व रिश्तेदारों में वेडिंग एनिवर्सरी, बर्थडे और अन्य महत्वपूर्ण तिथियां याद रहती है, जिसका फायदा गहरे रिश्ते बनने में मिलता है।
सहयोगी की प्रवृत्ति : महिलाओं में दूसरों के साथ मिलकर काम करने की ईमानदार इच्छा होती है। वे बातचीत करके और आइडिया के आदान-प्रदान से कारगर समाधान निकालने में विश्वास करती हैं। सहयोग लेना और सहयोग देना उनकी मूल प्रवृत्ति होती है। इससे भावनात्मक लगाव बढ़ता है। इसी के साथ वे दिमागी रूप से बहुत खुली होती हैं। वे किसी को भी पूरी एकाग्रता से सुनने को तैयार रहती है। इसमें उनकी पुरानी सोच आड़े नहीं आती।
रिसर्च: ऑक्सीटोसिन हार्मोन अधिक होने से वे व्यवहार में अधिक दिमागी खुलापन दिखाती हैं और दूसरों की भावनाओं की अच्छी समझ रखती हैं।
फैक्ट्स: दिमागी ताकत में भी कम नहीं
इसलिए होते हैं अक्षर खूबसूरत
पुरुषों की तर्जनी उंगली आमतौर पर उनकी अनामिका यानी रिंग फिंगर से छोटी होती है, जबकि महिलाओं में इसके उलट तर्जनी यानी इंडेक्स फिंगर, रिंग फिंगर से लंबी होने की संभावना ज्यादा होती है। विशेषज्ञों का कहना है कि लंबी रिंग फिंगर लिखने में पेज पर हाथ की रफ्तार में बाधा पहुंचाती है। यही कारण है कि महिलाओं के मुुकाबले आमतौर पर पुरुषों की हैंडराइटिंग खराब होती है।
ऊंची हील, बेहतर दिमाग
यदि आपने किसी पुरुष को हाई हील पहनकर चलने का प्रयास करते नहीं देखा है तो आपको ऐसा करना चाहिए। यह ऐसा ही लगता है जैसे कोई भालू हाई हील पहनकर चलने का प्रयास कर रहा हो! लेकिन ज्यादातर महिलाओं में हाई हील फुटवियर पहनकर चलने की कला स्वाभाविक रूप से मौजूद होती है। यदि न भी हो तो वे इन्हें बहुत थोड़े प्रयास से सीख जाती हैं। बात बहुत छोटी लगती है लेकिन, यह बेहतर संतुलन व मांसपेशियों के उत्तम तालमेल की निशानी है। ये दोनों गुण दिमाग से ही तो निकलते हैं!
कार ड्राइव करने में माहिर
अध्ययन बताते हैं कि कार चलाते वक्त पुरुषों के दुर्घटनाग्रस्त होने की आशंका महिलाओं की तुलना में 77 फीसदी अधिक होती है। न्यूयॉर्क शहर में हुए अध्ययन में पाया गया था कि पैदल चलने वालों को गंभीर रूप से घायल करने या उनकी मौत का कारण बनने वाली कार दुर्घटनाओं में 80 फीसदी पुरुष ड्राइवर शामिल थे।
खोई चीजें खोजने का हुनर
हर कोई पहले ही जानता है लेकिन, अब मनोवैज्ञानिक शोध से यह स्थापित हुआ है कि लैंडमार्क यानी पहचान चिह्नों के जरिये वे किसी क्षेत्र में से पता खोज निकालने का हुनर रखती हैं। इसी कारण वे खोई चीजों जैसे चाबी या रिमोट कंट्रोल आसानी से खोज लेती हैं।
hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva